Document ID: 32014R1092

UREDBA KOMISIJE (EU) br. 1092/2014
оd 16. listopada 2014.
o izmjeni Priloga II. Uredbi (EZ) br. 1333/2008 Europskog parlamenta i Vijeća u pogledu uporabe sladila u određenim namazima od voća ili povrća
(Tekst značajan za EGP)
EUROPSKA KOMISIJA,
uzimajući u obzir Ugovor o funkcioniranju Europske unije,
uzimajući u obzir Uredbu (EZ) br. 1333/2008 Europskog parlamenta i Vijeća od 16. prosinca 2008. o prehrambenim aditivima (1), a posebno njezin članak 10. stavak 3.,
budući da:
(1)
U Prilogu II. Uredbi (EZ) br. 1333/2008 utvrđen je popis prehrambenih aditiva Unije odobrenih za uporabu u hrani te uvjeti njihove uporabe.
(2)
Popis prehrambenih aditiva Unije može se na inicijativu Komisije ili na temelju zahtjeva ažurirati u skladu sa zajedničkim postupkom iz članka 3. stavka 1. Uredbe (EZ) br. 1331/2008 Europskog parlamenta i Vijeća (2).
(3)
Dana 24. travnja 2014. podnesen je zahtjev za odobrenje uporabe sladila u svim prehrambenim proizvodima koji pripadaju potkategoriji hrane 04.2.5.3 „Ostali slični namazi od voća ili povrća” Priloga II. Uredbi (EZ) br. 1333/2008. Ta kategorija uključuje namaze od voća ili povrća slične džemovima, želeima i marmeladama kako su definirani Direktivom Vijeća 2001/113/EZ (3). Zahtjev je potom stavljen na raspolaganje državama članicama u skladu s člankom 4. Uredbe (EZ) br. 1331/2008.
(4)
U Direktivi Vijeća 2001/113/EZ opisani su i definirani džemovi, želei i marmelade. Namazi od voća ili povrća slični džemovima, želeima i marmeladama, koji pripadaju potkategoriji hrane 04.2.5.3, mogu sadržavati sastojke koji se ne nalaze na popisu iz Priloga II. Direktivi 2001/113/EZ (npr. vitamini, minerali i arome).
(5)
Prilogom II. Uredbi (EZ) br. 1333/2008 odobrava se uporaba sladila aspartama (E 951), neotama (E 961) i soli aspartam-acesulfama (E 962) u džemovima, želeima i marmeladama smanjene energetske vrijednosti te u ostalim sličnim namazima od voća kao što su namazi za sendviče na osnovi suhog voća smanjene energetske vrijednosti ili bez dodanog šećera.
(6)
Proširenjem uporabe tih sladila na sve ostale slične namaze od voća ili povrća smanjene energetske vrijednosti omogućit će se njihova uporaba na sličan način kao kod džemova, želea i marmelada smanjene energetske vrijednosti.
(7)
Budući da se namazi od voća ili povrća upotrebljavaju kao alternativa džemovima, želeima i marmeladama, uporaba sladila u tim namazima neće dovesti do dodatne izloženosti potrošača i stoga ne predstavlja sigurnosni rizik.
(8)
U skladu s člankom 3. stavkom 2. Uredbe (EZ) br. 1331/2008 Komisija je dužna zatražiti mišljenje Europske agencije za sigurnost hrane kako bi ažurirala popis prehrambenih aditiva Unije iz Priloga II. Uredbi (EZ) br. 1333/2008, osim ako takvo ažuriranje neće imati utjecaj na zdravlje ljudi. Budući da se proširenje uporabe aspartama (E 951), neotama (E 961) i soli aspartam-acesulfama (E 962) na sve ostale slične namaze od voća ili povrća smanjene energetske vrijednosti smatra ažuriranjem tog popisa koje neće imati utjecaj na zdravlje ljudi, Komisija ne mora tražiti mišljenje Europske agencije za sigurnost hrane.
(9)
Prilog II. Uredbi (EZ) br. 1333/2008 stoga treba na odgovarajući način izmijeniti.
(10)
Mjere predviđene ovom Uredbom u skladu su s mišljenjem Stalnog odbora za bilje, životinje, hranu i hranu za životinje,
DONIJELA JE OVU UREDBU:
Članak 1.
Prilog II. Uredbi (EZ) br. 1333/2008 mijenja se u skladu s Prilogom ovoj Uredbi.
Članak 2.
Ova Uredba stupa na snagu dvadesetog dana od dana objave u Službenom listu Europske unije.
Ova je Uredba u cijelosti obvezujuća i izravno se primjenjuje u svim državama članicama.
Sastavljeno u Bruxellesu 16. listopada 2014.

Labels: 0
3
17